Més de 600 persones van utilitzar en abril els serveis de reforç escolar i d'idiomes de la Xarxa de Biblioteques Gandia
10 maig 2022

## Més de 600 persones van utilitzar en abril els serveis de reforç escolar i d'idiomes de la Xarxa de Biblioteques Gandia10 maig 2022Última actualització: 10 maig 2022

![](../gestion/img/e6507622070984537008392089497a1114edba93bc8abba17bc11f455846a58b.jpg)  
  

El Departament de Biblioteques de l’Ajuntament de Gandia ofereix diverses activitats i cursos a les seues instal·lacions amb l’objectiu de fomentar l’educació en la ciutadania de Gandia. A més, des de la Xarxa de Biblioteques es pretén reforçar la formació d’aquelles persones que volen seguir aprenent en àmbits com el dels idiomes. Tot i que es van paralitzar durant les vacances de Pasqua, 654 persones van assistir a aquests serveis durant el mes d’abril.

En el mateix període de temps, 203 persones van aprofitar la possibilitat que ofereix la Xarxa de Biblioteques d’ensenyar el castellà als nouvinguts tres dies a la setmana durant tres hores cadascun. Van destacar la biblioteca de Santa Anna amb 75 assistents i Benipeixcar-Raval amb 95. Així mateix, els gandiencs poden millorar la capacitat oral de cinc idiomes a través de diversos grups de conversa a la Biblioteca Central: anglés, alemany, italià, francés i castellà. 88 persones van participar en aquests grups el passat mes.

Per als més menuts, Biblioteques Gandia ofereix un servei de reforç escolar 5 dies a la setmana durant 2 hores al dia (de 17.00h a 19.00h). Un total de 363 van poder millorar els seus estudis a través d’aquest servei. A la Biblioteca de Beniopa es porta a terme dilluns, dimecres i divendres; A Santa Anna i a Corea dimarts i dijous; al Grau dilluns i dimecres, i a Benipeixcar-Raval i la Biblioteca Infantil de dilluns a dijous.

  
**Programa**

**Servei de reforç escolar, de 17:00 a 19:00 h.**

\- Biblioteca de Beniopa (dilluns, dimecres i divendres).

\- Biblioteca de Santa Anna (dimarts i dijous).

\- Biblioteca del Grau (dilluns i dimecres).

\- Biblioteca de Corea (dimarts i dijous).

\- Biblioteca de Benipeixcar-Raval (dilluns a dijous).

\- Biblioteca Infantil (dilluns a dijous).

  
**Castellà per a nouvinguts**

\- Biblioteca de Beniopa (divendres).

\- Biblioteca de Santa Anna (dimarts i dijous).

\- Biblioteca del Grau (divendres)

\- Biblioteca de Corea (dijous).

\- Biblioteca de Benipeixcar-Raval (dimarts i divendres).

  
**Grups de conversa, a partir de les 19:30 h.**

\- Italià, dilluns alterns.

\- Alemany, dilluns alterns.

\- Francès, dimecres alterns.

\- Anglès, dimecres alterns.

\- Castellà, tots els dimarts a les 12:00 h.

\- Grup junior de conversa en anglès, dijous alterns a les 18:00 h.